Aktive beboere mødtes til en dag i frivillighedens tegn - DAB
150 aktive beboere fra boligafdelinger administreret af DAB mødte op til årets Frivilligdag, der bød på oplæg, værksteder og gode samtaler.
Der var tid til gode snakke, da DAB's Frivilligdag løb af stablen.
Hvis mængden af drukket kaffe er en indikator for et arrangements succes, var DAB’s Frivilligdag 2018 en kæmpe succes. 200 kander kaffe drak de 150 deltagere. Måske var forbruget af kaffe imidlertid udtryk for noget helt andet. Mange af de aktive beboere havde nemlig været tidligt oppe for at være klar til at mødes til en dag i frivillighedens tegn. Flere kom endda en hel time, før programmet startede. Eller også var kaffeforbruget simpelthen blot et udtryk for, at mange mennesker i tidsrummet fra 11-18 sad sammen og havde gode samtaler over den varme drik.
Niels Olsen, administrerende direktør i DAB, indledte dagen ved at byde de aktive beboere velkommen.
- Ved Frivilligdagen fejrer vi rigtig mange gode fællesskaber i boligafdelingerne og alle jer aktive beboere. I er formidable naboer, som står for forskellige og meget spændende initiativer og det gode naboskab, fortalte han.
Samtidig løftede Niels Olsen sløret for, at der er nyt på den frivillige front. Som en del af Fællesskab & Frivillighed sætter DAB fokus på en ny aktivitet med titlen Aktive ældre i aktive fællesskaber. Aktiviteten er støttet af VELUX FONDEN og begynder i 2019.
Hanna Christensen, projektleder i DGI for ABC for mental sundhed, var den første oplægsholder til at indtage scenen. Projektlederen fortalte blandt andet om godt værtskab i fællesskaberne.
- Det er en god idé at være bevist om, hvordan vi tager imod nye, og hvordan vi bibeholder det gode fællesskab. Det gode værtskab handler om tydelige rammer og at sørge for, at alle er med. Det betyder ret meget, at nye bliver taget godt imod. Det handler helt lavpraktisk om, hvordan vi går hen og tager imod, fortalte Hanna Christensen.
Undervejs i sit oplæg sørgede Hanna Christensen for at inddrage deltagerne med snakke ved bordene og fysiske øvelser. En af dem gik ud på, at deltagerne sammen med en makker skulle bevæge armene i forskellige retninger. Når de valgte samme retning, skulle de high-five. Øvelsen gik ofte ”galt”, og AFUK blev fyldt med latter.
- Det her handler om, at det er ok at fejle, og at vi skal blive lidt bedre til også bare at grine sammen i fællesskab. Hvis der er noget, som kan få smilet frem, så er det nogle gange, når vi fejler, sagde Hanna Christensen.
De 150 aktive beboere blev efter frokost inddelt i holdene Frejdige Frivillige, Aktive Aktivitetsentusiaster og Fælles Skaberne. De næste par timer deltog holdene på skift i tre værksteder.
Det ene stod Johan Stauner Bill, gruppeleder for en spejdergruppe med 175 medlemmer, for. Her skulle deltagerne reflektere over, hvorfor de er frivillige, hvad der skaber glæde ved at være frivillig, og hvad der demotiverer. Én af hans pointer var, at fællesskaber skal huske at give smagsprøver.
- I hverver ikke nye frivillige på én dag. I gør det over en lang periode. Her skal I tilbyde smagsprøver. Nye i fællesskabet kan for eksempel løse en lille opgave. I kan give smagsprøver på både det frivillige arbejde og på oplevelserne, fortalte Johan Stauner Bill.
For Stine Pilmark, forstander på AFUK, er de aktive beboere hverdagshelte. Det lod hun dem vide ved sit værksted, der handlede om at bevare motivationen. Ved værkstedet skulle de frivillige drøfte, hvad de oplever som udfordringer for fællesskabet. De blev også opfordret til at finde sætninger, som de skal huske på i hverdagen, og især på de dage, hvor det hele er lidt svært.
Forstanderen trak paralleller til hverdagen på AFUK og gav et simpelt og vigtigt råd videre.
- Der, hvor der er rart at være, der vil mennesker gerne være. Der, hvor de føler sig velkomne, uanset hvem de er, der vil de gerne bidrage, fortalte hun.
Frivilligcirklen
Lasse F. Petersen, konsulent i virksomheden Ingerfair, lærte deltagerne om Frivilligcirklen. Cirklen går ud på, at der er fire niveauer af engagement: bestyrelsesmedlemmet, tovholderen, den engagerede beboer og den nysgerrige. Konsulenten fik derudover deltagerne til at reflektere over, hvilke ændringer der skal ske i morgen i deres fællesskab, hvor de kan begynde og få succes hurtigt, og hvad der står i vejen for at gå i gang. De spørgsmål var nogle af dem, der skabte en næsten ustoppelig debat blandt bordene i lokalet.
Efter runderne med værksteder var der oplæg med Lars AP, stifter af bevægelsen Fucking Flink. Han delte rundhåndet ud af eksempler på flinke mennesker, der gør en forskel i hverdagen, bare ved at være flinke mod andre. Han fortalte om fordelene ved at være flink og om forskellige studier på området. En af hovedpointerne var, at flinke handlinger smitter:
- Når I frivilligt tager initiativer, gør I noget godt for dem omkring jer, som I direkte berører. I gør også noget godt for jer selv, og det er givetvis også en del af grunden til, at I gør det. Og selv folk, der ikke bor umiddelbart med jer, men bare ser eller hører om det, I gør, de bliver også løftet af jeres indsats.
Oplægsholderen kaldte de aktive beboere for samfundets kit og forklarede, hvor vigtigt deres arbejdere er. De er for eksempel med til at bringe folk tættere sammen.
- Vi er alle i situationer, hvor vi oplever ensomhed, og det koster os meget som samfund. Derfor skal vi finde måder at kitte samfundet sammen igen. Det er dér, I er uvurderlige og fuldstændig uundværlige. Det arbejde, I udfører, er i virkeligheden pionerarbejde. I hækler samfundet sammen. Jeg ved, at det kan virke som en uoverskuelig indsats, men I er helt derude i frontlinjen, sagde Lars AP.
Som afslutning på dagen udfordrede Stine Pilmark deltagerne. De skulle ud i en anderledes form for ”kongens efterfølger”, en ”selskabsleg” hvor de lærte hinanden bedre at kende og til slut fik hun på under 10 minutter arrangeret et rytmisk kor.
Se mange flere billeder fra dagen ved at klikke på galleriet herunder.
Klassisk københavner-bebyggelse renoveres for 308 millioner kroner